Document ID: 31998R2079

RÅDETS FORORDNING (EF) Nr. 2079/98 af 24. september 1998 om ændring af forordning (EF) nr. 2334/97 om indførelse af en endelig antidumpingtold på importen af flade paller af træ med oprindelse i Republikken Polen og om endelig opkrævning af den midlertidige told
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), særlig artikel 9, stk. 4,
under henvisning til forordning (EF) nr. 2334/97 (2), særlig artikel 4, stk. 1 og 2,
under henvisning til forslag fra Kommissionen efter høring af Det Rådgivende Udvalg, og
ud fra følgende betragtninger:
A. TIDLIGERE PROCEDURE
(1) Ved forordning (EF) nr. 2334/97 indførte Rådet endelig antidumpingtold på importen af flade paller af træ henhørende under KN-kode ex 4415 20 20 med oprindelse i Polen og godtog tilsagn fra visse producenter i forbindelse med denne import. Der blev anvendt stikprøveteknik på polske producenter/eksportører, og der indførtes en individuel told på mellem 4,0 % og 10,6 % på selskaberne i stikprøven, mens andre samarbejdsvillige selskaber, som ikke indgik i stikprøven, blev pålagt en vejet gennemsnitlig told på 6,3 %. Der indførtes en told på 10,6 % over for selskaber, der enten ikke gav sig til kende eller ikke samarbejdede i forbindelse med undersøgelsen. De producenter, fra hvilke der blev godtaget tilsagn, blev undtaget fra antidumpingtold for så vidt angår importen af en specifik type palle, EUR-pallen, der er den eneste type palle, der er omfattet af tilsagnene.
(2) Hvis en part forelægger Kommissionen tilstrækkelige beviser for, at:
- den i undersøgelsesperioden ikke eksporterede paller af træ som beskrevet i artikel 1, stk. 1, i forordning (EF) nr. 2334/97, til Fællesskabet eller fremstillede sådanne paller
- den ikke er forretningsmæssigt forbundet med nogen af de producenter eller eksportører i Polen, som er pålagt antidumpingtold ved forordning (EF) nr. 2334/97
- den faktisk har eksporteret de pågældende varer til Fællesskabet efter undersøgelsesperioden eller har indgået en uigenkaldelig kontraktlig forpligtelse til at eksportere en betydelig mængde til Fællesskabet
kan forordning (EF) nr. 2334/97 i henhold til artikel 4, stk. 1, i samme forordning ændres ved at indrømme den pågældende part den toldsats, der gælder for samarbejdsvillige producenter, der ikke indgik i stikprøven, dvs. 6,3 %.
Ifølge artikel 4, stk. 2, i forordning (EF) nr. 2334/97 kan enhver part, der opfylder de i artikel 4, stk. 1, nævnte kriterier, også fritages fra at betale antidumpingtolden, hvis Kommissionen godtager tilsagn vedrørende den såkaldte EUR-palle fra den pågældende part.
B. ANMODNING FRA NYE EKSPORTØRER
(3) 18 nye polske eksporterende producenter, der anmodede om samme behandling som de selskaber, der samarbejdede i forbindelse med den oprindelige undersøgelse, men som ikke indgik i stikprøven, har på opfordring forelagt beviser for, at de opfylder betingelserne i artikel 4, stk. 1, i forordning (EF) nr. 2334/97. De af de pågældende selskaber fremlagte beviser anses for tilstrækkelige til, at forordning (EF) nr. 2334/97 kan ændres ved at tilføje disse 18 eksporterende producenter til listen i bilag I i forordningen. I bilag I anføres de eksporterende producenter, for hvilke den vejede gennemsnitlige told på 6,3 % gælder.
(4) 10 af de 18 polske eksporterende producenter, som vil blive pålagt den vejede gennemsnitlige told på 6,3 %, har også afgivet tilsagn vedrørende EUR-pallen, som blev godtaget ved Kommissionens afgørelse 98/554/EF (3). Disse 10 selskaber bør derfor føjes til bilag II til forordning (EF) nr. 2334/97, der indeholder en liste over selskaber, fra hvilke Kommissionen har godtaget tilsagn vedrørende importen af EUR-paller, og for hvilke tolden derfor ikke gælder i denne forbindelse -
UDSTEDT FØLGENDE FORORDNING:
Artikel 1
Bilag I til forordning (EF) nr. 2334/97 erstattes af bilag I til nærværende forordning.
Artikel 2
Bilag II til forordning (EF) nr. 2334/97 erstattes af bilag II til nærværende forordning.
Artikel 3
Denne forordning træder i kraft dagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 24. september 1998.

Labels: 1
3
4
18